О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије према коме Народна скупштина Републике Србије потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Споразума о зајму (Пројекат ,,Xитан одговор Републике Србије на COVID-19”) између Републике Србије и Међународне банке за обнову и развој, који је потписан 29. маја 2020. године у Београду, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 91/19) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2020. годину („Службени гласник РС”, бр. 84/19, 60/20-др. пропис, 62/20-др. закон и 65/20-др. закон) у члану 3.Б. предвиђено је задуживање код Међународне банке за обнову и развој за подршку ради отклањања последица насталих услед пандемије COVID-19 до 100.000.000 USD, што се односи на зајам који је био предмет преговора вођеним 12. и 13. маја 2020. године, путем аудио-видео комуникације са Дирекцијом банке у Вашингтону.

Закључком Владе 05 Број: 48-3463/2020-2 од 30. априла 2020. године, утврђена је Основа за преговоре са Међународном банком за обнову и развој и одређен преговарачки тим Републике Србије.

Као одговор на кризу насталу услед избијања епидемије болести COVID-19, која се претворила у глобалну пандемију, Групација Светске банке, у оквиру Програма стратешке спремности и реаговања на болест изазвану коронавирусом, коришћењем Вишефазног програмског приступа (МПА), који је Одбор извршних директора Светске банке одобрио 2. априла 2020. године са укупним оквиром финансирања у износу до 6 милијарди УСД, понудила је пакет непосредне подршке кроз зајмове Међународне банке за обнову и развој, како би помогла земљама у њиховим напорима да спрече, открију и одговоре на претњу коју представља COVID-19.

Подршка се огледа кроз финансијску помоћ, односно зајам за брзу подршку (Fast Track COVID-19 Facility).

Наведени пројекат ће допунити текуће активности и инвестиције како би се допринело хитном реаговању Србије на COVID-19. То ће бити постигнуто куповином неопходне опреме, изградњом капацитета за надзор и пружањем техничке подршке, укључујућу обуку и комуникацијску подршку за нефармацеутске интервенције и подршку имплементацији. Конкретно, пројекат ће финансирати активности које имају за циљ: a) ограничавање локалног преноса COVIDа-19 кроз стратегије за ограничавање и унапређење капацитета за утврђивање болести кроз пружање техничке експертизе, набавку лабораторијске опреме и успостављање система који ће обезбедити брзо утврђивање случајева и извештавање, у складу са смерницама Светске здравствене организације у Програму; б) развој и операционализацију мера социјалног дистанцирања кроз законе, прописе и друге превентивне акције; ц) јачање капацитета здравственог система како би се Србији омогућило да мобилизује капацитете за брзу реакцију кроз обуке и опремање здравствених радника на првој линији и изради капацитета за болничку негу и негу након болничког лечења; и д) даље унапређење комуникацијске инфраструктуре ради транспарентног ширења информација са националног на регионални и локални ниво.

Споразум о зајму у износу од 92.000.000 EUR који је Међународна банка за обнову и развој одобрила Републици Србији за Пројекат **„**Хитан одговор Републике Србије на COVID-19“ (у даљем тексту: Пројекат) има за циљ: (a) одговор на претњу коју представља COVID-19 и (б) јачање нацоналног здравственог система у циљу подизања нивоа приправности у Србији.

Пројекат је структуиран кроз спровођење активности подељених у две основне компоненте:

Компонента 1: Хитан одговор на COVID-19 (91,03 милиона ЕУР), и

Компонента 2: Управљање реализацијом и праћење и евалуација (0,92 милиона ЕУР).

У оквиру Компоненте 1, предвиђено је финансирање следећих активности у оквиру 3 поткомпоненте:

Потомпонента 1.1: Детекција случајева, потврда заразе, праћење контаката, евиденција, извештавање, кроз:

- Јачање система надзора болести, националних референтних лабораторија и лабораторија у сектору јавног здравља и епидемиолошких капацитета за рано откривање и потврђивање случајева,

- Комбиновање откривања нових случајева са активним праћењем контаката,

- Пружање подршке епидемиолошким истраживањима,

- Јачање капацитета за процену здравствених ризика,

- Пружање правовремених података и информација потребних за доношење одлука и одговора и активности усмерених на ублажавање епидемије

- Подршка јачању информационог система Зајмопримца за управљање у здравству како би се олакшало евидентирање и правовремена виртуелна размена информација.

Додатна подршка ће бити пружена за јачање информационог система за управљање у здравству како би се олакшало евидентирање и правовремена размена информација. Конкретно, пројекат ће омогућити следеће: (а) успостављање две додатне регионалне COVID-19 лабораторије, у оквиру Клиничког центра Војводине у Новом Саду и Клиничког центра у Крагујевцу са капацитетом од 1000 узорака на дан, што ће повећати укупне капацитете тестирања у Србији на преко 9000 тестова дневно; (б) набавку додатне заштитне опреме на основу потреба које утврђује РФЗО; (в) интеграцију свих „SARS-CoV2 лабораторија“ у систему здравствене заштите у здравствени информациони систем, како би се осигурала благовремена дисеминација резултата и створио свеобухватан електронски систем надзора над COVIDом-19; (г) успостављање брзог тестирања на Аеродрому „Никола Тесла” Београд и Аеродрому „Константин Велики“ у Нишу, као и на одабраним граничним прелазима за путнички саобраћај, који треба да имају ову могућност кроз тзв. „drive-through” ili „walk-in“ пунктове за тестирање, који омогућавају узимање већег броја узорака по сату уз пуну безбедност тестираних, као и обучено особље са заштитном опремом за поступање са грађанима који су тестирани као позитивни, уз могућност њиховог транспорта до изолационог центра.

Потомпонента 1.2: Мере физичког дистанцирања и спремност за комуникацију, кроз:

- израду смерница о фазним мерама физичког дистанцирања за операционализацију постојећих или нових закона и прописа, подршку координацији између надлежних министарстава и институција и подршка Министарству здравља у заштити здравствених радника и других укључених у активности контроле пандемије.

- подршку спровођењу превентивних мера комплементарних социјалном дистанцирању, као што је промовисање личне хигијене, укључујући прање руку, и дистрибуција и употреба маски, заједно са подизањем свести и промовисању учешћа заједнице у успоравању развоја пандемије, са интервенцијама усмереним на осетљиве заједнице, укључујући ромску популацију, кориснице сигурних женских кућа и затворенике,

- развој и дистрибуција основног комуникацијског материјала за ширу јавност о –COVIDу-19 и превентивним мерама,

- развој информација и смерница за пружаоце здравствене заштите,

- развој и спровођење обука, укључујући симпозијуме о надзору, лечењу и профилакси.

Потомпонента 1.3: Јачање здравственог система, кроз:

- јачање здравственог система кроз планирање спремности за пружање оптималне медицинске неге, одржавање основних услуга у заједници и минимизирање ризика за пацијенте и здравствено особље, укључујући обуку особља здравствених установа и радника на првој линији о мерама за ублажавање ризика, и обезбеђивање одговарајуће заштитне опреме и хигијенских материјала за ове раднике,

- јачање капацитета болничког лечења успостављањем и реновирањем специјализованих јединица у одабраним болницама, израдом смерница за лечење и практичном обуком здравствених радника и смерницама за контролу инфекције у болницама.,

- израду стратегија за повећање доступности болничких кревета, укључујући одлагање елективних процедура, строгу тријажу пацијената у свим здравственим установама и пацијената за пријем, и рано отпуштање уз додатно праћење од стране здравственог особља када је пацијент код куће,

- обнављање и опремање одабраних домова здравља и болница за пружање критичних медицинских услуга и за суочавање са повећаном потражњом услуга насталом због избијања пандемије, развијање даљих мера унутар болница за контролу инфекције, укључујући неопходно побољшање услуга трансфузије крви како би се осигурала доступност безбедних крвних продуката.

- подршку јединицама интензивне неге у болницама обезбеђивањем медицинске опреме и обуком здравствених тимова,

- подршку у циљу јачања система за управљање и одлагање медицинског отпада, мобилизацију додатног здравственог особља, обуке здравственог особља, набавку медицинског материјала, дијагностичких реагенса, укључујући комплете, друге оперативне трошкове попут оних који се односе на мобилизацију здравствених тимова,

- побољшање приступа корисника информацијама и научном знању путем, између осталог, прегледа и синтезе научних информација ради дистрибуције у јавној здравственој заједници и популацији,

- изградњу капацитета за примењена и клиничка истраживања, укључујући етичке аспекте клиничких истраживања,

- развој и дистрибуцију основних комуникационих материјала за повећање пажње и посвећености јавног сектора, приватног сектора и цивилног друштва за подизање свести, знања и разумевања опште популације о ризику и потенцијалном утицају пандемије и за развој мулти-секторске стратегије за решавање, укључујући нарочито: (и) COVID -19; и (ии) опште превентивне мере као што су „препоручује се“ и „не препоручује се“ за ширу јавност,

- Развој информација и смерница за пружаоце здравствене заштите,

- Развој и спровођење обука, укључујући симпозијуме о надзору, лечењу и профилакси.

Компонента 2: Управљање имплементацијом и праћење и евалуација Пројекта:

Када је реч о управљању Пројектом, постојећа Јединица за координацију пројекта која је успостављена у оквиру Министарства здравља ради имплементације текућег пројекта Светске банке – „Другог пројекта развоја здравства Србије“, биће задужена за координацију пројектних активности, као и за фидуцијарне послове набавке и финансијског управљања. Поменута Јединица ће бити ојачана ангажовањем додатног особља и консултаната у складу са потребама.

Министарство здравља биће задужено за свеукупну координацију и спровођење Пројекта у сарадњи са Републичким фондом за здравствено осигурање и мрежом институтâ за јавно здравље, који ће допринети планирању, спровођењу и праћењу активности у свом делокругу рада.

Извештај са преговора прихваћен је Закључком Владе 05 Број: 48-4011/2020 од 21. маја 2020. године, којим је истовремено усвојен Нацрт споразума о зајму (Пројекат “Xитан одговор Републике Србије на COVID-19**“**) између Републике Србије и Међународне банке Србије, који је потписан 29. маја 2020. године у Београду (потписник споразума у име Владе, као заступника Републике Србије, је Синиша Мали, министар финансија).

Свeтскa бaнкa ћe прaтити стaтус Прoјекта и спровођење договорених активности, кроз полугодишње мисије за подршку имплементацији.

На преговорима је дефинисано да Споразум о зајму предвиђа коришћење механизма ретроактивног финансирања, који подразумева рефундацију трошкова из средстава зајма Светске банке у максималном износу до 36.000.000 евра, у циљу надокнаде за сва плаћања извршена по основу сузбијања последица насталих услед пандемије, пре датума потписивања Споразума о зајму, а почевши од 1. марта 2020. године, укључујући и тај датум.

У складу са Општим условима Међународне банке за обнову и развој од 14. децембра 2018. године, договорени су следећи финансијски услови:

- износ задужења: 92.000.000 евра, што представља планирани износ одобрен од стране Банке од 100.000.000 УСД прерачунат у евре, применом курса 0,9195 УСД:1 ЕУР на дан 30. април 2020. године;

- повлачење зајма спроводиће се у складу са одредбама Споразума о зајму;

- рок доспећа: 12 година, укључујући период почека од 3 година, уз отплату главнице у једнаким ратама, од којих прва доспева 15. јуна 2023. године, а последња 15. децембра 2031. године;

- рок расположивости зајма: средства зајма се могу повлачити још 4 месеца након 31. мај 2022. године, што је рок за завршетак Пројекта;

- приступна накнада: 0,25% на укупну главницу (230.000 евра) и плаћа се изсредстава зајма једнократно;

- накнада на неповучена средства износи 0,25% на годишњем нивоу, од чега од датума обрачуна накнаде на неповучена средства до навршене прве године од почетка обрачуна накнаде она износи 0%;

- каматна стопа: зајмопримац плаћа камату полугодишње (15. јуна и 15. децембра сваке године), за сваки каматни пeриод по Рeфeрeнтноj стопи за валуту заjма (шестомесечни EURIBOR) увeћаној за фиксну маржу од 0,50%, уз могућност различитих врста конверзије, ако се процени да је повољније са становишта управљања јавним дугом.

III. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.